Պայծառակերպութեան պահուն ամպին ընդմէջէն լսուեցաւ Հօր Աստուծոյ վկայութիւնը Քրիստոսի մասին. «Ատիկա է իմ ընտրեալ Որդիս, անոր լսեցէք» (Ղուկաս, 9.35)։ Քրիստոսի մասին Հօր Աստուծոյ առաջին վկայութիւնը լսուեցաւ Յորդանան գետի ջուրերուն վրայ, յետ Քրիստոսի մկրտութեան։ Այս երկրորդ վկայութեամբ Հայր Աստուած մեզի կարեւոր բանալի մը կը շնորհէ, բանալու համար մեր կեանքի պայծառազարդման դուռը։ Այդ է լսել Քրիստոսին։ Եթէ կը լսենք Անոր, ոչ միայն կ՚արժանանանք Աստուածային լոյսով լուսաւորուելու պատիւին, այլ նաեւ ընդմիշտ կը վայելենք Աստուածային օրհնութիւնները։ Յիշենք, թէ Քրիստոսի առաքեալները պարզ ձկնորսներ էին։ Անոնք Քրիստոսի մէկ խօսքովը թողուցին իրենց աշխարհիկ զբաղմունքը եւ հետեւեցան Իրեն։ Եթէ Քրիստոսի հրաւէրը անպատասխանի մնացած ըլլար եւ անոնք շարունակէին իրենց աշխարհիկ կեանքը, բնականաբար պիտի չկարենային ականատեսները ըլլալ պայծառակերպութեան սքանչելի դէպքին։